NARIADENIE KOMISIE (ES) č. 206/2008
z 5. marca 2008,
ktorým sa stanovuje koeficient pridelenia, ktorý sa má uplatňovať na žiadosti o dovozné povolenia podané od 29. februára 2008 v rámci colnej kvóty otvorenej nariadením (ES) č. 1002/2007 pre ryžu pochádzajúcu a dovážanú z Egypta
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1),
so zreteľom na nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (2), a najmä na jeho článok 7 ods. 2,
keďže:
(1)
Nariadením Komisie (ES) č. 1002/2007 (3) sa na jednotlivé hospodárske roky otvorila ročná dovozná colná kvóta na 32 000 ton ryže patriacej pod číselný znak KN 1006 a pochádzajúcej a dovážanej z Egypta (poradové číslo 09.4094).
(2)
Z oznámenia podľa článku 5 písm. a) nariadenia (ES) č. 1002/2007 vyplýva, že žiadosti podané od 22. februára 2008 od 13.00 hod. bruselského času do 29. februára 2008 do 13.00 hod. bruselského času v súlade s článkom 2 ods. 3 uvedeného nariadenia sa vzťahujú na množstvá, ktoré prekračujú dostupné množstvá. Je preto potrebné určiť, do akej miery sa môžu dovozné povolenia vydávať stanovením koeficientu pridelenia, ktorý sa má uplatňovať na požadované množstvá.
(3)
Takisto je potrebné pozastaviť podávanie nových žiadostí o dovozné povolenia v zmysle nariadenia (ES) č. 1002/2007 až do konca prebiehajúceho kvótového obdobia s článkom 3 ods. 3 prvým pododsekom uvedeného nariadenia,
PRIJALA TOTO NARIADENIE:
Článok 1
1. Žiadostiam o dovozné povolenia na ryžu pochádzajúcu a dovážanú z Egypta patriacu pod kvótu uvedenú v nariadení (ES) č. 1002/2007, podaným v období od 22. februára 2008 od 13.00 hod. bruselského času do 29. februára 2008 do 13.00 hod. bruselského času sa vyhovie vydaním povolení na požadované množstvá upravené koeficientom pridelenia 22,728704 %.
2. Podávanie nových žiadostí o dovozné povolenia sa pozastavuje od 29. februára 2008 od 13.00 hod. bruselského času až do konca prebiehajúceho kvótového obdobia.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. marca 2008